b"\n_START_ARTICLE_\nSing\xc3\xa8n\n_START_PARAGRAPH_\nUn sing\xc3\xa8n o grup d'aparellament \xc3\xa9s un conjunt d'organismes que s\xc3\xb3n capa\xc3\xa7os d'aparellar-se sexualment i transferir-se gens. \xc3\x89s un concepte encunyat per primer cop l'any 1957 pel bi\xc3\xb2leg estatunidenc Tracy Morton Sonneborn que s'utilitza especialment en l'\xc3\xa0rea de la protozoologia i en sub-camps com la ficologia._NEWLINE_Els singens depenen fortament de factors com la mida i la forma dels individus, la r\xc3\xa0tio de divisi\xc3\xb3 cel\xc2\xb7lular, la toler\xc3\xa0ncia a diferents rangs de temperatura, les propietats antig\xc3\xa8niques o el comportament durant el proc\xc3\xa9s de conjugaci\xc3\xb3. Per altra banda, el nombre de tipus d'aparellaments dins un mateix sing\xc3\xa8n pot variar molt. Per exemple, els sistemes polars es caracteritzen per l'exist\xc3\xa8ncia de nom\xc3\xa9s dos tipus d'aparellaments en cada sing\xc3\xa8n."